Document ID: 31994R3117

ΚΑΝΟΝΙΣΜΟΣ (ΕΚ) αριθ. 3117/94 ΤΟΥ ΣΥΜΒΟΥΛΙΟΥ της 12ης Δεκεμβρίου 1994 για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των αυγών (1), και ιδίως το άρθρο 2 παράγραφος 2,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1907/90 (2) καθορίζει ορισμένες προδιαγραφές εμπορίας που εφαρμόζονται στα αυγά-
ότι ο ορισμός της παρτίδας πρέπει να προσαρμοστεί στην πρόσφατη τροποποίηση όσον αφορά την υποχρεωτική αναγραφή της ημερομηνίας της ελάχιστης διάρκειας διατήρησης για τα αυγά της κατηγορίας "Α"-
ότι με τον κανονισμό (ΕΟΚ) αριθ. 1907/90 αποκλείεται από το πεδίο εφαρμογής του η απευθείας πώληση από τους παραγωγούς στους καταναλωτές- ότι, για να ληφθούν υπόψη οι ειδικές συνθήκες εμπορίας των αυγών σε ορισμένες περιοχές της Φινλανδίας, πρέπει να αποκλειστούν επίσης από το πεδίο εφαρμογής τους οι απευθείας πωλήσεις από τους παραγωγούς στα σημεία πωλήσεως στις περιοχές αυτές-
ότι θα πρέπει να καθοριστεί η διάρκεια της περιόδου κατά την οποία τα αυγά της κατηγορίας Α μπορούν να διατεθούν στο εμπόριο με την ένδειξη, "extra" ή "extra φρέσκα", σε σχέση είτε με την ημερομηνία συσκευασίας είτε με την ημερομηνία ωοτοκίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1907/90 τροποποιείται ως εξής:
1. Στο άρθρο 1 σημείο 10, οι λέξεις "ημερομηνία συσκευασίας ή ταξινόμησης" αντικαθίστανται από τους όρους "ημερομηνία ελάχιστης διάρκειας ή συσκευασίας."
2. Στο άρθρο 2, η παράγραφος 3 αντικαθίσταται από το ακόλουθο κείμενο:
"3. Οι διατάξεις του παρόντος κανονισμού δεν εφαρμόζονται:
- στα αυγά που παραδίδονται από τον παραγωγό απευθείας στον καταναλωτή για τις προσωπικές του ανάγκες στον τόπο όπου βρίσκεται η εκμετάλλευση του παραγωγού, σε μια τοπική λαϊκή αγορά, με εξαίρεση τις δημοπρασίες ή τις πωλήσεις κατ' οίκον,
- στα αυγά που παραδίδονται από τον παραγωγό στον λιανοπωλητή, με εξαίρεση τα σπασμένα και ραγισμένα αυγά, στις ειδικές περιοχές της Φινλανδίας που αναφέρονται στο παράρτημα,
υπό τον όρο ότι τα αυγά προέρχονται από την δική του παραγωγή, ότι δεν είναι συσκευασμένα σύμφωνα με τα άρθρα 10, 11 και 12 και δεν χρησιμοποιείται καμία από τις ενδείξεις σχετικά με τις κατηγορίες ποιότητας και βάρους που προβλέπονται στον παρόντα κανονισμό."
3. Το άρθρο 12 αντικαθίσταται από το ακόλουθο κείμενο:
"Άρθρο 12
Οι όροι "extra" ή "extra φρέσκα" μπορούν να χρησιμοποιούνται στις μικρές συσκευασίες που περιέχουν αυγά της κατηγορίας Α, και οι οποίες είναι εφοδιασμένες με ταινία ή ετικέτα. Αυτοί οι όροι πρέπει να είναι τυπωμένοι στην ταινία ή στην ετικέτα η οποία πρέπει να αφαιρείται και να καταστρέφεται την έβδομη ημέρα μετά τη συσκευασία ή την ένατη μετά την ωοτοκία."
Άρθρο 2
Ο παρών κανονισμός αρχίζει να ισχύει την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 1994.

Labels: 3
18
17